Author: OI
Company: MDPT SR

D ô v o d o v á  s p r á v a
Všeobecná časť
	Ministerstvo dopravy, pôšt a telekomunikácií Slovenskej republiky predkladá návrh nariadenia vlády Slovenskej republiky o technických požiadavkách  interoperability systému transeurópskych vysokorýchlostných železníc podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov a podľa § 9 ods. 3 a § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov.. 
	Predloženým nariadením vlády sa do právneho poriadku Slovenskej republiky preberá smernica Rady 1996/48/ES z 23. júla 1996 o interoperabilite systému transeurópskych vysokorýchlostných železníc v znení smernice Európskeho parlamentu a Rady 2004/50/ES z 29. apríla 2004, ktorou sa mení a dopĺňa smernica Rady 96/48/ES o interoperabilite systému transeurópskych vysokorýchlostných železníc a smernica 2001/16/ES Európskeho parlamentu a Rady o interoperabilite systému transeurópskych konvenčných železníc. 
Týmto nariadením vlády sa na účely interoperability vysokorýchlostných tratí ustanovujú technické požiadavky, ktoré musia spĺňať subsystémy a komponenty transeurópskych vysokorýchlostných tratí na našom území.
Predložený návrh nariadenia vlády je v súlade s Ústavou Slovenskej republiky, zákonom Národnej rady Slovenskej republiky č. 164/1996 Z. z.  o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov, s medzinárodnými zmluvami, ktorými je Slovenská republika viazaná, ako aj s právom Európskych spoločenstiev a Európskej únie. 
Materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.
Prerokovanie návrhu nariadenia vlády Radou hospodárskej a sociálnej dohody Slovenskej republiky nie je potrebné.
Doložka zlučiteľnosti 
právneho predpisu 
s právom Európskych spoločenstiev a Európskej únie
1.	Predkladateľ právneho predpisu: 
Ministerstvo dopravy, pôšt a telekomunikácií Slovenskej republiky
2.	Názov návrhu právneho predpisu:
Nariadenie vlády Slovenskej republiky o technických požiadavkách pre interoperabilite systému transeurópskych vysokorýchlostných železníc
3.	Problematika návrhu právneho predpisu:
a)	je upravená v práve Európskych spoločenstiev 
-	v primárnom práve v Zmluve o založení Európskeho spoločenstva v platnom znení (Hlava V – Doprava a kapitola 3. Hlavy VI. Zbližovanie práva Zmluvy o založení Európskeho spoločenstva v platnom znení) 
-	v sekundárnom práve 
•	v smernici Rady 1996/48/ES z 23. júla 1996 o interoperabilite transeurópskych vysokorýchlostných železníc (Ú. v. EÚ L 262, 16. 10. 1996) 
•	v smernici Európskeho parlamentu a Rady 2004/50/ES z 29. apríla 2004, ktorou sa mení a dopĺňa smernica Rady 96/48/ES o interoperabilite systému transeurópskych vysokorýchlostných železníc a smernica 2001/16/ES Európskeho parlamentu a Rady o interoperabilite systému transeurópskych konvenčných železníc (Ú. v. EÚ L 164, 30. 4. 2004),
b)	nie je upravená v práve Európskej únie,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
4.	Záväzky Slovenskej republiky vo vzťahu k Európskym spoločenstvám a Európskej únii:
a)	z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nevyplývajú pre Slovenskú republiku v danej oblasti žiadne záväzky,
b)	v rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie,
c)	z gestorstva smerníc vyplýva pre Slovenskú republiku povinnosť transponovať smernicu Rady 1996/48/ES najneskôr do 1. mája 2004 a smernicu Európskeho parlamentu a Rady 2004/50/ES najneskôr do 30. apríla 2006,
d)	v danej oblasti bolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení, a to konanie č. 2004/1425: formálne oznámenie a odôvodnené stanovisko, a žaloba Komisie Európskych spoločenstiev pod číslom C – 114/06 vo veci netransponovania smernice Rady 1996/48/ES
e)	smernica Rady 1996/48/ES v znení smernice Európskeho parlamentu a Rady 2004/50/ES bude  prebratá v úplnom rozsahu týmto nariadením vlády a  zákonom z …….2006, ktorým sa mení a dopĺňa zákon NR SR č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov s účinnosťou od 1.1.2007.
5.	Stupeň zlučiteľnosti návrhu nariadenia s právom Európskych spoločenstiev 
- čiastočný.
6. 	Gestor a spolupracujúce rezorty:
Ministerstvo dopravy, pôšt a telekomunikácií Slovenskej republiky. 
Osobitná časť
K § 1
Vymedzuje sa predmet, na ktorý sa vzťahuje nariadenie vlády a súčasne sa ustanovuje že tieto komponenty a subsystémy sú určenými výrobkami podľa zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov. 
K § 2
	Na účely nariadenia vlády sa v súlade s preberanou smernicou  vymedzujú základné pojmy.
K § 3
Pre systém transeurópskych vysokorýchlostných železníc, subsystémy a komponenty interoperability sa ustanovuje  povinnosť spĺňať základné požiadavky uvedené v príloha č. 3.

K § 4 
	V súlade s preberanou smernicou vymedzujú sa prípady v ktorých sa  technické špecifikácie interoperability nemusia uplatniť a určuje sa oznamovacia povinnosť zamýšľanej výnimky vo vzťahu ku komisii.
K § 5 až 10
	Vymedzujú sa komponenty interoperability. Ustanovuje sa postup posudzovania zhody a vhodnosti používania komponentov interoperability, prípady ich uvedenia na trh, použitia, inštalovania a udržiavania.  Určujú sa druhy povinných certifikátov  a vyhlásení ES, ako aj podmienky ich vydania.
K § 11 až  16
	Ustanovuje sa povinnosť trvalej zhody subsystému s technickými špecifikáciami interoperability, druhy povinných certifikátov  a vyhlásení ES, ako aj podmienky ich vydania notifikovanou osobou resp. prevádzkovateľom subsystému. Ustanovuje sa viesť národný register  železničných dráhových vozidiel ako aj údaje, ktoré musí  obsahovať. Určuje sa postup orgánu dohľadu v prípade ak štrukturálne subsystémy nespĺňajú  požiadavky tohto nariadenia vlády. 
K § 17
	 Ustanovujú sa podmienky oznámenia  autorizácie notifikovanej osoby ako aj povinnosť notifikovanej osoby spĺňať  požiadavky uvedené v prílohe č. 6 a kritéria posudzovania zhody a vyhlásenia ES ustanovené v príslušných európskych normách. 
K § 18
	Stanovuje sa povinnosť uverejňovať a aktualizovať národný register železničných  dráhových vozidiel a národný  register infraštruktúry.
K § 19
	Vymedzuje transponovaný právny akt Európskych spoločenstiev.
K § 20 
Ustanovuje sa účinnosť nariadenia vlády.
Príloha č. 1
	Vymedzuje sa systém traneurópskych vysokorýchlostných železníc.
Príloha č. 2
	Vymedzujú sa subsystémy a oblasti, ktoré je potrebné pokryť.
Príloha č. 3
	Vymedzujú sa základné požiadavky.
Príloha č. 4
	Určuje sa  obsah vyhlásenia ES pre komponenty interoperability.
Príloha č. 5
	Určuje sa obsah vyhlásenia ES o overení subsystému a ustanovuje sa postup overenia ES, etapy overovania, zodpovednosť notifikovanej osoby vypracovať osvedčenie o overení ES ako aj obsah technického protokolu a úlohy monitorovania.

Príloha č. 6
	Vymedzujú sa  minimálne kritéria, ktoré musia zohľadňovať členské štáty pri notifikácii právnických osôb.
K prílohe č. 7
Obsahuje označenie preberaného právneho aktu Európskych spoločenstiev.